১৪তম আইফা পুরস্কার
১৪তম আইফা পুরস্কার, আনুষ্ঠানিকভাবে ১৪তম আন্তর্জাতিক ভারতীয় চলচ্চিত্র অ্যাকাডেমি পুরস্কার অনুষ্ঠান, যা ২০১২ সালের বলিউড চলচ্চিত্রগুলোকে সম্মানিত করে আন্তর্জাতিক ভারতীয় চলচ্চিত্র একাডেমি দ্বারা উপস্থাপিত হয়, ২০১৩ সালের ৪-৬ জুলাই অনুষ্ঠিত হয়। ২০০৯ সালের পর দ্বিতীয়বারের মতো ২০১৩ সালের ৬ই জুলাই দ্য ভেনিশিয়ান মাকাও, ম্যাকাওতে বিজয়ীদের ঘোষণা করা হয়। অনুষ্ঠানটি সঞ্চালনা করেন অভিনেতা শাহরুখ খান ও শাহিদ কাপুর । অনুষ্ঠানটি ভারতে এবং আন্তর্জাতিকভাবে স্টার প্লাসে টেলিভিশনে সম্প্রচারিত হয়। বর্ফী! সর্বাধিক ২১টি মনোনয়ন লাভ করে, তারপরে গ্যাংস অফ ওয়াসেপুর - পার্ট ১ ১০টি এবং অগ্নিপথ ও ভিকি ডোনার ৯টি মনোনয়ন লাভ করে। বর্ফী! শ্রেষ্ঠ চলচ্চিত্র, শ্রেষ্ঠ পরিচালক (অনুরাগ বসু), এবং শ্রেষ্ঠ অভিনেতা (রণবীর কাপুর)-সহ সর্বাধিক ১৪টি পুরস্কার অর্জন করে। অগ্নিপথ শ্রেষ্ঠ খল অভিনেতা (ঋষি কাপুর)-সহ ৫টি পুরস্কার নিয়ে দ্বিতীয় সর্বাধিক বিজয়ী চলচ্চিত্র। নওয়াজউদ্দিন সিদ্দিকী গ্যাংস অফ ওয়াসেপুর – পার্ট ১ এবং তালাশ: দি আনসার লাইজ উইদিন-এ অভিনয়ের জন্য শ্রেষ্ঠ পার্শ্ব অভিনেতা বিভাগে দ্বৈত মনোনয়ন লাভ করেন, কিন্তু ভিকি ডোনার-এ অভিনয়ের জন্য পুরস্কৃত অন্নু কাপুরের কাছে পরাজিত হন।